- Minkavlerne er slået 50 år tilbage. Så klar i spyttet er Jan Batsberg. Han er salgschef i GVA-Gruppen, der i flere årtier har solgt udstyr til minkbranchen og er et såkaldt følgeerhverv. Minkavlerne har kunnet give virksomheden et ring, hvis en vandpumpe eller en gyllepumpe skulle skiftes. Hjælp har der også været at hente, hvis en fodermaskine eller noget pelsningsudstyr trængte til en kærlig hånd. Helt så nemt bliver det imidlertid ikke fremover for de minkavlere, som har valgt at starte op igen. Lørdag kom de første 553 mink til Danmark, efter det midlertidige forbud mod minkavl ophørte ved årsskiftet. Følgerhverv er forsvundet Kun 13 minkavlere har takket ja til muligheden for at få tilladelse til at holde mink igen, og ifølge Jan Batsberg bør de indstille sig på, at det bliver en hel del sværere at være minkavler. - De har selvfølgelig en masse erfaring, som kommer dem til gode, i forhold til hvordan de skal producere skindet, men følgerhvervene er forsvundet, og det bliver et problem for dem, siger han og fortsætter: - Hvis vi skal lave en kobling til dagligvarebranchen, så svarer det til, at alle de nærmeste butikker lukker. Ovenikøbet er de butikker også dem, der ligger inde med de krydderier, som man måske skal bruge ved et par enkelte lejligheder årligt. Derfor er man nu i stedet nødt til at opsøge dem i udlandet, hvor der ikke er nogen garanti for, at kvaliteten er lige så god. Et problem på sigt Årsagen til hvorfor Jan Batsberg og GVA-gruppen ikke fortsætter som førhen er simpel. - Erhvervet er simpelthen er for småt. Før havde vi en omsætning på over 100 millioner kroner, og hvis vi er heldige, kan vi måske komme op på 50.000 kroner nu, så det er ikke muligt at holde en forretning kørende. Ifølge Jan Batsberg var Danmark verdensproducerende indenfor en masse udstyr i minkbranchen, så derfor er det ikke bare sådan lige til at skaffe noget nyt. - Minkavlerne har fortsat meget af deres eget grej, men indenfor en årrække kommer de til at skulle bruge reservedele, og de bliver svære at skaffe. Desuden går udviklingen af maskinerne i stå, så minkavlerne skal håbe på, at udenlandske virksomheder starter op, siger han. GVA, som ligger på Gjøl, venter fortsat på erstatning, efter alle mink måtte aflives.

Referat:
Minkavlerne får på sigt svært ved at indhente reservedele til deres udstyr, lyder det blandt andet.